九號太空船

《九號太空船》係一套由Hatem Khraiche執導嘅2017年科幻愛情片，由Clara Lago同Alex Gonzalez主演，喺2017年4月7號喺西班牙首映。

劇情 
Helena係一個廿幾歲嘅女仔，由出世以嚟一直住喺9號太空船上面，佢嘅父母錄咗一段片同佢講，因為太空船嘅供氧系統出現咗問題，佢哋決定離開太空船，等佢有大啲嘅機會生存到等到有人嚟救佢。咁多年嚟都係一個叫Rebecca嘅電腦系統照顧佢，每日叫醒佢、每個禮拜幫佢做身體檢查等等。

有一日，佢終於等到一個叫Alex嘅工程師乘搭另一架太空船去搵佢，去修復船上面嘅供氧系統。Helena同Alex相處咗幾日之後，有一晚，佢夜襲Alex，並說服到佢同佢共赴巫山。第朝，Alex就離開咗Helena隻太空船，返到自己嗰隻上面，登上電梯，然後…上升到一個研究基地嘅一個樹林裡面。佢揸車去到研究基地嘅主大樓，然後報告被科學家Hugo聽。Hugo係地球上面四個模擬器基地入面其中一個嘅主管，基地嘅目標係為人類做好準備移民去Celeste，一個圍繞南門二運行嘅宜居行星，因為地球嘅環境已經愈嚟愈差唔適合居住。Hugo之後又向成個計劃嘅大主管Katherine匯報。

Alex原來係20年前負責設計去Celeste嘅太空船嘅科學家，但係架太空船爆炸咗，上面嘅測試機械人全部「死」哂，佢亦一直為呢件事覺得唔開心，並一直都有去見心理輔導員Silvia。同Helena共渡春宵之後，有一次Alex又去搵Silvia做輔導，終於同Silvia講出佢對Helena嘅感情。之後，Alex自己去搵Helena，同佢坦白一切，話畀佢知其實佢成世人都係喺個模擬器入面，並帶咗佢出嚟去佢自己嘅公寓到住，之後又幫Helena偽造監視器畫面同埋成長數據，去呃計劃入面嘅其他科學家。Alex亦都有帶Helena出街，見佢啲朋友，包括醫生Xiao。後嚟，Helena嘅後肩出咗啲疹，Alex帶佢去睇Xiao，Xiao懷疑出疹嘅原因係Helena從來無接觸過陽光，Alex講大話話Helena係做電腦程式設計，成日都唔出嚟曬太陽，搪塞過去。後嚟有一次Alex要返公司開會，Helena落咗去Alex公寓嘅地下室，發現咗一堆文件，其中一份文件記錄咗佢嘅資料，包括佢嘅「父母」嘅資料，現時嘅居住地，同埋原來Helena係用基因複製出嚟嘅。

Helena去搵佢嘅父母，佢地係軍方嘅科學家，同Helena其實係無血緣關係嘅，佢哋同佢解釋其實嗰10個人都係用啲兩代之前基因優秀嘅人複製出嚟嘅，之後佢「阿爸」攞個手扣鎖住咗Helena喺個扶手到，想打電話叫計劃啲人捉返佢返去，但係「阿媽」就扑暈咗阿爸，叫Helena挑走。Helena跑咗返Alex到，好嬲Alex點解之前唔同佢坦白，但係最後都接受咗佢嘅道歉。Alex去搵Silvia幫手，Silvia話佢有間屋好偏遠可以借畀佢哋住。同一時間，Hugo帶住一班士兵搜查咗Alex間屋，搵到Silvia嘅資料。當Alex同Helena去Silvia到搵間屋嘅鎖匙嗰陣，Hugo同佢班士兵亦都去到Silvia嗰到，逼問一輪之後，Hugo射死咗Silvia，嚇到Helena爆喊。Alex同Helena兩人跑上屋頂諗住逃走，Helena整親隻腳，為咗Alex可以走得甩，佢呃Alex叫佢示範點樣跳過對面樓，然後自己束手就擒。最後Alex走得甩，而Helena就被Hugo捉咗，Hugo請示阿頭Katherine嘅意見，Katherine叫佢殺咗Helena，因為佢作為一個實驗品嘅數據已經無用啦。

Alex去搵Xiao，知道咗Helena嘅身體狀況，Alex衝去研究基地想搵Hugo，被人捉住咗。Alex同Hugo講佢喺Xiao到得到嘅資訊：Helena有咗。Hugo同Katherine得到共識，覺得如果畀Alex同Helena返入去9號太空船住嘅話，可以得到嬰兒出世同埋一家人喺入面生活嘅寶貴數據。Helena就向Hugo要求咗一個條件。幾年後，一個女仔喺9號太空船到出返嚟，年老嘅Hugo好開心噉歡迎佢出嚟，女仔望向個天，一架太空船飛向Celeste，最後，一個背影跟喺女仔嘅後面行出咗9號太空船。

演員 

Clara Lago 做 Helena
 Álex González 做 Alex
 Andrés Parra 做 Hugo
 Belén Rueda 做 Silvia
 Kristina Lilley 做 Katherine
 John Alex Castillo 做 Dr. Xiao
 Fernando Campo 做 Helena阿爸
 Sara Deray 做 Helena阿媽

評價 
喺爛蕃茄上面，《九號太空船》喺6個評論入面得到67%嘅評分。

獎項同提名 

Brussels International Fantastic Film Festival (Best European Film) — 提名
 Santa Barbara International Film Festival (Nueva Vision Award) — 提名

Ascension

西班牙電影
2017年電影